L-UE qed ittejjeb l-aċċess għall-informazzjoni finanzjarja minn unitajiet tal-intelligence finanzjarja u awtoritajiet tal-infurzar tal-liġi sabiex tissaħħaħ il-ġlieda kontra t-terroriżmu u l-kriminalità serja. Illum l-ambaxxaturi għall-UE qablu rigward il-pożizzjoni ta' negozjar tal-Kunsill dwar direttiva li tistabbilixxi regoli li jiffaċilitaw l-użu ta' informazzjoni finanzjarja u informazzjoni oħra għall-prevenzjoni, l-identifikazzjoni, l-investigazzjoni jew il-prosekuzzjoni ta' ċerti reati kriminali. Il-kriminali li jkollhom diversi kontijiet tal-bank f'pajjiż wieħed jew aktar jistgħu jittrasferixxu l-flus fi ftit sigħat. Sabiex jiġi żgurat li l-awtoritajiet tal-infurzar tal-liġi jkunu jistgħu jinvestigaw, u fejn meħtieġ jiffriżaw, dawn l-assi qabel ma jogħsfru, jeħtieġu aċċess dirett u rapidu għall-informazzjoni finanzjarja. Ir-regoli proposti ser jipprovdu qafas ċar li fih tkun tista' tiġi aċċessata u skambjata din l-informazzjoni. Herbert Kickl, Ministru għall-Intern tal-Awstrija Id-direttiva eżistenti tal-UE dwar il-prevenzjoni tal-ħasil tal-flus tirrikjedi li l-istati membri jistabbilixxu reġistri ċentralizzati ta' kontijiet tal-bank jew sistemi għall-irkupru tad-data li jippermettu l-identifikazzjoni f'waqtha tal-persuni li jkollhom kontijiet tal-bank u ta' pagament u kaxex ta' depożitu sikuri. Hija tagħmel ukoll l-informazzjoni miżmuma f'dawk ir-reġistri direttament aċċessibbli għal unitajiet tal-intelligence finanzjarja. Il-pożizzjoni ta' negozjar li ntlaħaq qbil dwarha tirrikjedi li l-istati membri: jiżguraw li l-awtoritajiet kompetenti tal-infurzar tal-liġi jkollhom ukoll is-setgħa li jaċċessaw u jfittxu direttament u immedjatament informazzjoni dwar kontijiet tal-bank għall-prevenzjoni, l-identifikazzjoni, l-investigazzjoni jew il-prosekuzzjoni ta' ċerti reati kriminali jiżguraw li l-unitajiet tal-intelligence finanzjarja jkunu intitolati jwieġbu fil-waqt għal talbiet għal informazzjoni jew analiżi finanzjarja mill-awtoritajiet kompetenti tal-infurzar tal-liġi jiddefinixxu liema huma l-awtoritajiet kompetenti li jaċċessaw direttament informazzjoni dwar kontijiet tal-bank (inkluż mill-inqas l-uffiċċji għall-irkupru tal-assi) u li jitolbu informazzjoni jew analiżi mill-unitajiet tal-intelligence finanzjarja, u jinnotifikaw lill-Kummissjoni jiżguraw li l-awtoritajiet kompetenti maħtura tagħhom jinħtieġu li jwieġbu fil-waqt għal talbiet għal informazzjoni marbuta mal-infurzar tal-liġi mill-unità tal-intelligence finanzjarja jiżguraw li l-awtoritajiet kompetenti u l-unità tal-intelligence finanzjarja jkunu intitolati li jwieġbu (jew direttament inkella permezz tal-unità nazzjonali tal-Europol) għat-talbiet debitament iġġustifikati relatati ma' informazzjoni dwar kontijiet tal-bank u informazzjoni finanzjarja magħmula mill-Europol Abbażi ta' dan il-mandat, il-Presidenza tal-Kunsill ser tibda negozjati mal-Parlament Ewropew ladarba dan ikun adotta l-pożizzjoni tiegħu. Kuntest Ir-regoli eżistenti kontra l-ħasil tal-flus fil-livell tal-UE jiffukaw primarjament fuq is-suq intern jew aspetti tal-liġi kriminali. Fis-17 ta' April 2018, il-Kummissjoni Ewropea ppreżentat proposta għal direttiva li ssaħħaħ il-qafas legali mil-lat ta' kooperazzjoni fl-infurzar tal-liġi, biex tiżgura li l-awtoritajiet kompetenti jkun jista' jkollhom aċċess f'waqtu għall-informazzjoni meħtieġa biex jipprevjenu u jinvestigaw il-kriminalità serja u t-terroriżmu.